། ། ངེས་གསང་ཁྱབ་བདག་རང་རིག་ཡེ་ཤེས་དེ། ། གཅེར་གྱིས་མཐོང་བའི་སྐལ་བཟང་ཐོབ་དུས་འདིར། ། ཆེ་བཞག་ཆུང་སྐྱུར་བྱས་ནས་བཀུར་བསྟིས་སྐྱོངས། ། ཇེ་རིང་མི་འགོར་
སངས་རྒྱས་ཉེ་ནས་ཡོང་། ། ཉེ་དུ་འཁོར་དང་ལོངས་སྤྱོད་ཐར་པའི་བགེགས། ། ཏེ་པོར་གྱུར་པ་འཛིན་པའི་སྲོག་གཅོད་པ། ། ཐེག་པའི་རྒྱལ་པོ་མ་ཧཱ་མུ་དྲ་ཉིད། ། དེང་འདིར་རང་ལ་མངོན་དུ་གྱུར་པ་འདི། ། ནེ་
འུ་གསིང་དུ་ལོ་འབྲས་སྨིན་པ་འདྲ། ། དཔེ་བྲལ་སྟོང་པའི་ཆོས་ལ་སྐྱེ་འགག་མེད། ། འཕེར་ཡོང་ཅན་རྣམས་མགོ་བོ་འཁོར་བ་འདྲ། ། བེ་འུ་ཕྱུགས་ལུག་སྐྱོང་མཁས་རྗི་བོ་བཞིན། ། མེལ་ཚེའི་དངོས་མཚན་མི་
དགོས་ངང་བབས་བཞག། རྩེ་གཅིག་ནས་ནི་བསྒོམ་མེད་ཆེན་པོའི་བར། ། ཚེ་གཅིག་མངོན་དུ་གྱུར་དེ་ཕོ་མོའི་ཕུལ། ། མཛེ་ཅན་འདྲ་བའི་གྲོགས་ངན་རིང་དུ་སྤངས། ། ཝེར་གྱི་ཁ་ལ་རྒྱ་ལས་གྲོལ་བློ་སྐྱེས། །
ཞེ་དམ་སྙིང་ནས་རང་གཞན་ཕན་བདེ་སྒྲུབ། ། ཟེར་ཟེར་གཏམ་གྱིས་ཕན་པར་དཀའ་བས་སྤངས། ། འེ་སང་བསྒྲུབ་ལ་འབད་པ་གྲོས་ཀྱི་རྩེ། ། ཡེམ་ཡེམ་བྱ་སྒྲོ་འདྲ་དེས་བསླུ་བ་མང་། ། རེ་གནས་དཀོན་མཆོག་བཟང་བས་གཙུག་ཏུ་བསྟེན། །ལེ་ལོ་བྱུར་དུ་ཆེ་བས་བཙོན་འགྲུས་མྱུར། ། ཤེས་རབ་ཕར་ཕྱིན་ཕྱིན་ལྔར་རྒྱ་ཡིས་འདེབས། ། སེམས་ལས་གཞན་པའི་ཆོས་ཤིག་ལོགས་སུ་མེད། ། ཧེ་
ཧེ་སྣང་བའི་ཆོས་འདི་ལྟད་མོ་ཆེ། ། ཨེ་མ་སྟོང་པའི་ཆོས་དེ་རྨད་དུ་བྱུང་། ། སྣང་སྟོང་ཟུང་འཇུག་ཡེ་ནས་རང་ཆས་ཡིན། ། སྤྲང་པོ་མི་ཕམ་གཏམ་ལ་གཏད་སོ་མེད། ། དཔྱོད་ལྡན་སྐྱེས་བུའི་ཆོས་ཀློང་ཡངས་
པ་རུ། ། བཟོད་པར་བཞེས་ཤིག་ཡེ་ཤེས་མཚན་འཆང་ལགས། ཞེས་ཉམས་སུ་ལེན་ཚུལ་ཆ་ཙམ་མོ། ། ༈ཀ་མད་སུམ་ཅུར་ན་རོས་བརྒྱན་པར་སྦྱར་བ། ཀོང་པོའི་ས་མཐའ་དག་ཏུ་གནས་པ་ཡི། ། ཁོ་བོ་ཆོས་མེད་
མི་ཕམ་མིང་ཅན་གྱིས། ། གོ་བརྡ་མེད་པའི་བླུན་པོའི་ཚིག་ཞིག་སྨྲས། ། ངོ་བོ་ཀ་དག་རང་མཚང་མ་རིག་པས། ། ཅོ་སྤུ་བྲེགས་ཀྱང་དགོས་ཆེད་ཆེར་མ་མཐོང་། ། ཆོས་ཚུལ་མཐའ་དག་གནད་བསྒྲིལ་མ་ཤེས་
པས༑ ༑ ཇོ་བཟང་ཐམས་ཅད་ཁྱི་ཡིས་སེང་བརྫུས་འདྲ། ། ཉོན་མོངས་དུག་རོའི་རྩ་བ་མ་ཐུལ་ན། ། ཏོག་ཏུ་འགྱིང་ཡང་ཀུ་ཀུ་ཁྲིར་འཛེགས་འདྲ། ། མཐོ་རིས་མི་ཡི་རྟེན་བཟང་ཐོབ་དུས་འདིར། ། དོན་ཆེན་ཡང་
དག་སྒྲུབ་པ་མི་བྱེད་པར། ། ནོར་འཁོར་སྙན་གྲགས་དོན་གཉེར་སྙིང་རྩ་རུལ། ། སོར་ཡོར་གནས་པའི་ངུར་སྨྲིག་གྱོན་པ་ཚོ། ། ཕོ་ཉ་ཆེན་མོ་འབྱོར་ཚེ་འགྱོད་པ་མང་། ། བོང་བུ་སེང་ལྤགས་གྱོན་པའི་བླ་གཟུགས་འགའ༑ ༑ མོས་ལྡན་བུ་རྣམས་ཆོས་ཀྱི་མུ་གེར་བཅུག། གཙོ་བོ་རང་རྒྱུད་རང་གིས་མ་ཐུལ་ན། ། ཚོགས་དཔོན་བྱས་ཀྱང་གཞན་རྒྱུད་འདུལ་མི་ནུས། ། མཛོ་རྟོལ་བཞིན་དུ་མྱུར་དུ་འཆི་ངེས་ཀྱང་། ། ཝོལ་ཝོལ་
བསྡད་པ་མཚང་རེ་ཆེ་ནས་འདུག། ཞོ་གསར་ལྟ་བུར་དཀར་བའི་ལྷག་བསམ་དེ། ། ཟོ་མདོག་བདེ་བའི་དུས་སུ་བསྐྱེད་པར་བྱ། ། འོ་མའི་སྙིང་པོ་ཇི་བཞིན་དོན་ཏིག་ལོངས། ། ཡོངས་ཀྱིས་བཀུར་ཀྱང་ང་ཆེས་
ནང་ཁེངས་ན། ། རོ་ལངས་བཞིན་དུ་གང་ཉེའི་གཤེད་དུ་ཆེ། ། ལོང་མེད་ངང་གིས་རྒྱུད་ལ་སྐྱེས་གྱུར་ན། ། སོ་ནམས་དམ་པ་ཐར་པའི་འབྲས་བུ་འགྲུབ། ། ཧོང་ཕན་བཞིན་དུ་གདུག་པའི་སེམས་འཆང་ལ། ། ཨོཾ་
བཞིན་ཆོས་མགོ་ནས་བཟུང་འགོས་མི་འགྱུར། ། སྣ་ཚོགས་མུ་ཏོའི་རས་སྒྱེའི་ནང་རོལ་དུ། ། སྣ་ཚོགས་མི་འཚམས་རྫས་ཀྱིས་བརྒྱངས་པ་བཞིན། ། སྣ་ཚོགས་མུ་ཅོར་སྨྲ་བའི་ཚིག་བཅད་འདི། ། སྣ་ཚོགས་ལུང་
དང་རིགས་པའི་ཆོས་གང་དག། སྣ་ཚོགས་ཆིག་བསྒྲིལ་ཡེ་ཤེས་མཚན་འཆང་ཉིད། ། སྣ་ཚོགས་རི་མོར་བྲིས་འདིར་མི་ཁྲེལ་ཞིང་། ། སྣ་ཚོགས་འགྲོ་འདུལ་སེམས་མཆོག་བསྐྱེད་ནས་སུ། ། སྣ་ཚོགས་ལམ་
ཀུན་ཆིག་བསྒྲིལ་ཉམས་བླང་འཚལ། ། དོན་སྣ་ཚོགས་སུ་སྨྲ་བའོ། ། ཞེས་པ་འདི་རྣམས་སྟོན་སྒོམ་ཡེ་ཤེས་ཚུལ་ཁྲིམས་ཀྱིས་ཤོག་བུ་འདི་ལ་གང་ཤར་ཞིག་བྲི་དགོས་གསུངས་དོན་བཞིན་མགྲིན་བཟང་གི་རྣམ་ཐར་འཛིན་པའི་བླ་མིང་མི་ཕམ་གྱིས་གང་དྲན་གྱ་ཚོམ་གྱི་ཚིག་བཅད་མཐའ་དག་ཀ་མད་སུམ་ཅུརསྦྱར་བའོ། ། ༈སྣང་སྟོང་སྐུ་ཡི་རྡོ་རྗེ་བརྗིད་པའི་སྐུ། ། གྲགས་སྟོང་གསུང་གི་རྡོ་རྗེ་ནཱ་
དའི་དབྱངས། ། གསལ་སྟོང་ཟུང་འཇུག་ཐུགས་ཀྱི་རྡོ་རྗེ་ཅན། ། ཇི་ལྟ་ཇི་སྙེད་མཁྱེན་པའི་འོད་བརྒྱ་སྤྲོ། ། རྣམ་མང་འགྲོ་བ་འདུལ་བའི་ཕྲིན་ལས་ཅན། ། གསོལ་བ་འདེབས་སོ་རྗེ་བཙུན་བླ་མ་རྗེ། ། བྱིན་གྱིས་
རློབས་ཤིག་མི་ཕམ་མཚན་འཆང་མགོན། ། འགྲོ་བའི་དོན་དུ་བསྐལ་བརྒྱར་བཞུགས་གསོལ་འདེབས། ། ཁམས་གསུམ་སྐྱེ་དགུ་མ་ལུས་སྒྲོལ་བར་ཤོག། ཅེས་དང་། ༈བཀའ་བརྒྱུད་ལུང་ཟིན་རྗེ་བཙུན་
སྤྲུལ་པའི་སྐུ། ། དྲུག་ཅུའི་དབྱངས་ལྡན་འགྲོ་ངོར་ཆོས་སྟོན་གསུང་། ། རབ་ཞིའི་ཏིང་འཛིན་མཉམ་བཞག་དམ་པའི་ཐུགས། ། བྱང་སེམས་མི་ཕམ་རྗེ་ལ་གསོལ་བ་འདེབས། ། མཚན་དཔའི་སྐུ་མཆོག་དཀྱིལ་
འཁོར་འཁོར་ལོའི་དངོས། ། འགག་མེད་བརྗོད་བྲལ་གསང་ཆེན་ཆོས་ཀྱི་དབྱངས། ། ཅི་སྣང་ཡེ་ཤེས་དབྱིངས་ཀྱི་རང་བཞིན་ཅན། ། མཚུངས་མེད་བླ་མའི་ཞབས་ལ་གསོལ་བ་འདེབས། ། སྣང་ཆའི་དངོས་ཀུན་
ཆོས་ཉིད་རྒྱན་དུ་རོལ། ། བརྗོད་བྲལ་འགག་མེད་བརྗོད་པ་ཀུན་གྱི་དངོས། ། མཐའ་བྲལ་ཆོས་དབྱིངས་ཞི་བའི་རང་བཞིན་ཅན། ། རྡོ་རྗེ་འཛིན་དངོས་རིགས་འདུས་རྗེ་ལ་འདུད། ། ཅེས་རབ་བྱུང་ཡེ་ཤེས་ཚུལ་ཁྲིམས་ཀྱིས་བསྐུལ་ངོར་སྙིགས་དུས་ཀྱི་བླ་གཟུགས་སྙོམས་ལས་པ་ཏིར་རྒན་ཤུགས་འགྲོའི་རྣམ་ཐར་འཛིན་པ་མི་ཕམ་གྱིས་བྲིས། ༈ཀ་དག་རང་གྲོལ་ཆོས་སྐུའི་རྒྱལ་ས་ཟིན། ། སྣང་སྟོང་ཞེན་བྲལ་ལོངས་
སྤྱོད་རྫོགས་པར་སྣང་། ། སྣང་ཚོགས་སྤྲུལ་སྐུའི་དཔག་ཡས་འགྲོ་དོན་མཛད། ། སྐུ་གསུམ་མངོན་གྱུར་རྗེ་ལ་གསོལ་བ་འདེབས། ། ཚོགས་གཉིས་རྒྱ་མཚོ་ཆེན་པོའི་མཐར་སོན་ཏེ། ། སྐུ་གཉིས་ཟུང་དུ་འཇུག་
པའི་རོལ་གར་གྱིས། ། ལུང་རྟོགས་གཉིས་ཀྱི་ཕན་བདེའི་འདབ་རྒྱ་སྤྲོ། ། ཁྱབ་བདག་ཆོས་ཀྱི་དབང་པོར་གསོལ་བ་འདེབས། ། སྣང་སྟོང་དག་པ་དཀྱིལ་འཁོར་འཁོར་ལོའི་དངོས། ། གྲགས་སྟོང་དྲི་ཟའི་རྒྱུད་
མངས་ཆོས་སྒྲ་སྒྲོགས། ། གསལ་སྟོང་ཡེ་ཤེས་རྡོ་རྗེར་མངོན་བྱང་ཆུབ། ། དུས་གསུམ་སངས་རྒྱས་དེ་ལ་གསོལ་བ་འདེབས། ། འཕོ་བ་རབ་རྩེ་འཕོ་མེད་ངང་ལ་བཞུགས། ། འཕོ་བྱ་འཕོ་བྱེད་བྲལ་བ་རྡོ་རྗེའི་
སྐུ༑ ༑ འཕོ་དང་མི་འཕོའི་མིང་མཚན་དབེན་གྱུར་ཀྱང་། ། འཕོ་ཚུལ་མི་སྟོན་བསྐལ་བརྒྱར་བཞུགས་གསོལ་འདེབས། ། དེ་ལྟར་ཁྱེད་ལ་གུས་པས་གསོལ་འདེབས་མཐུས། ། མར་གྱུར་འགྲོ་བ་ནམ་མཁའི་
མཐའ་ཀླས་པར། ། ཟབ་རྒྱས་ཆོས་ཀྱི་སྒོ་གླེགས་རྣམ་ཕྱེ་བས། ། ཀུན་ཀྱང་ཁྱེད་ཀྱི་གོ་འཕང་མངོན་གྱུར་ཤོག། ཅེས་སྙིགས་མའི་དུས་གྱི་རྡོ་རྗེ་འཆང་དབང་རིག་འཛིན་ཆོས་དབང་ལ་གསོལ་འདེབས་བརྟན་བཞུགས་སྨོན་ལམ་དང་བཅས་པ་ཤོ་ལོ་ཀ་ལྔ་ཙམ་ཡོད་པ་ཞིག་དགོས་ཞེས་དད་དང་དག་སྣང་ལྡན་པའི་བུ་སློབ་ཡེ་ཤེས་ཚུལ་ཁྲིམས་ཀྱིས་བསྐུལ་ངོར་རྣམ་གཡེང་རླུང་གིས་ཁྱེར་བའི་བླ་
་མིང་མི་ཕམ་གྱིས་འཕྲལ་དུ་བྲིས་པར་སྐྱེས་ཆེན་ཞབས་པད་བརྟན་ཅིང་འགྲོ་རྣམས་སྲིད་མཚོ་ལས་སྒྲོལ་བའི་རྒྱུར་བསྔོའོ། ། ༈འགྲོ་རྣམས་སྲིད་པའི་དགོན་པ་ཉམ་ང་ལས། ། སྒྲོལ་མཛད་སྙིགས་མའི་དུས་ཀྱིརྡོ་
རྗེ་འཆང་། ། རྗེ་གཅིག་སྲིད་ཞིའི་ཁྱབ་བདག་བླ་མ་རྗེ། ། འབྲལ་མེད་སྤྱི་བོའི་རྒྱན་དུ་གུས་པས་མཆོད། ། དེ་རྗེས་ཚུར་ལ་གསོན་དང་སྙིང་གི་གྲོགས། ། ཡིན་མིན་ཡིད་བྱེད་ཡོད་མེད་སྣང་དང་སྟོང་། ། འཛིན་
ཞེན་ཡིད་དཔྱོད་བྲལ་བའི་ལྟ་བ་དེ། ། ཕྱིར་ལྟས་ཁ་ལྟའི་ཕྱོགས་སུ་མ་ལྷུང་གཅེས། ། གསལ་འགྲིབ་དྲན་ཡེངས་དག་དང་རྣམ་བྲལ་བ། ། ཉམས་མྱོང་དག་དང་འབྲེལ་བའི་བསྒོམ་པ་དེ། ། བདེ་གསལ་མི་རྟོག་
ཉམས་ཀྱིས་མ་བསླད་པར། ། རྩོལ་མེད་ཆུ་བོའི་རྒྱུན་བཞིན་བསྒོམ་པ་གཅེས། ། བཟང་ངན་རྟོག་པའི་ཚོགས་ཀྱི་བསླད་པ་ཡི། ། སྤང་དང་བླང་བར་བྱ་བའི་མཐའ་འཛིན་དང་། ། དགག་དང་སྒྲུབ་བྱའི་དངོས་པོ་
མི་དམིགས་པ། ། ཤུགས་འབྱུང་སྤྱོད་པ་ཚུལ་བཞིན་སྤྱོད་པ་གཅེས། ། ཀ་དག་ཡེ་གཞི་གདོད་མའི་རང་གཤིས་ལས། ། འབྲས་བུ་གཞན་དུ་སྒྲུབ་བྱ་མི་དམིགས་པས། ། ཡར་མར་རེ་དོགས་དག་གི་གཉིས་བླདང་༑ ༑ ཐོབ་ཤོར་མེད་པ་འབྲས་བུའི་རྩེ་མོར་གོ། འདི་ལྟར་བོང་བུ་སེང་ལྤགས་གྱོན་པ་ཡིས། ། སྨྱོ་ཚིག་ཅལ་ཅོལ་གྱ་ཚོམ་སྨྲ་བ་འདི། ། མཁས་དང་གྲུབ་པའི་ཚོགས་ཀྱིས་བཟོད་མཛད་ནས། ། ཉེས་བཤད་
སུན་འབྱིན་ཚིག་དོན་བྱི་དོར་ཞུ། ། ཅེས་དང་། ༈སྒོ་བྱང་ནི། རྩ་བརྒྱུད་བླ་མ་ཡི་དམ་དཀྱིལ་འཁོར་ལྷ། ། དཔའ་བོ་མཁའ་འགྲོ་ཆོས་སྲུང་བཅས་པ་ཡི། ། ཐུགས་རྗེའི་མཐུ་སྟོབས་བདེན་པའི་བྱིན་རླབས་
ཀྱིས༑ ༑ མི་མཐུན་ཕྱོགས་བསྲུང་དོན་གཉིས་ལྷུན་འགྲུབ་གསོལ། ། བསླུ་མེད་སྐྱབས་མཆོག་རྒྱ་མཚོའི་མཐུ་བྱིན་དང་། ། སྟོང་ཉིད་སྙིང་རྗེའི་རང་གདངས་ཁྲོ་རྒྱལ་ལྷ། ། བསྟན་སྲུང་མཐུ་ལྡན་རྒྱ་མཚོའི་མཐུ་
སྟོབས་དང་། ། ཆོས་ཉིད་ངང་ལས་ཆོས་ཅན་བདེན་པ་ཡིས། ། དེང་འདིར་ངེས་གསང་མཆོག་ཏུ་ཞུགས་པ་ལ། ། རྣམ་རྟོག་རང་གདངས་ལོག་འདྲེན་མི་བསྲུན་རིག། ཕྱི་ཡི་བར་ཆད་སྣང་སྟོང་བཀའ་མ་
འདའ༑ ༑ རྩ་རླུང་རྟེན་འབྲེལ་འབྱུང་འཁྲུག་ནང་གི་གདོན། ། བདེ་སྟོང་ཡེ་ཤེས་བཀའ་ལས་མ་འདའ་ཞིག། གསང་བའི་བར་ཆད་ཕྲ་རགས་རྟོག་ཚོགས་ཀུན། ། གསལ་སྟོང་རང་རིག་བཀའ་ལས་མ་འདའ་
ཞིག༑ གཞན་ཡང་སྐོག་འགྱུར་ལོག་འདྲེན་རྐུན་པོའི་ཚོགས། ། མཉམ་ཉིད་གཉུག་མའི་བཀའ་ལས་འདའ་མ་བྱེད། ། ས་མ་ཡ་རཀྵནྟུ། ཞེས་ཡེ་ཤེས་ཚུལ་ཁྲིམས་དང་བཀའ་བརྒྱུད་ཡར་འཕེལ་གཉིས་ཀྱིས་_བསྐུལ་ངོར་སྤྲང་ཆུང་མི་ཕམ་གྱིས་བྲིས་པའོ། ། ༈མདུན་གྱི་ནམ་མཁར་པད་སྟོང་ཉི་ཟླའི་རྩེར། ། པདྨ་འབྱུང་གནས་གཞི་བདག་འཁོར་གྱིས་བསྐོར། ། པདྨ་འོད་ནས་གུ་རུ་འཁོར་དང་
བཅས༑ ༑ བསྒོམ་པའི་རྟེན་དང་གཉིས་མེད་ས་མ་ཛ། ། གདོད་མའི་མགོན་པོ་ཀུན་བཟང་སྣང་མཐའ་ཡས། ། བརྩེ་ཆེན་ཐུགས་རྗེའི་མངའ་བདག་སྤྱན་རས་གཟིགས། ། བོད་ཁམས་སྐྱབས་གཅིག་པདྨ་འབྱུང་
གནས་ལ། ། གསོལ་བ་འདེབས་སོ་དབང་བསྐུར་བྱིན་གྱིས་རློབས། ། དུས་ངན་སྙིགས་མ་ལྔ་བདོའི་དུས་འདི་རུ། ། སྐྱིད་པའི་སྐབས་མེད་སྡུག་བསྔལ་རྦ་ཀློང་འཚུབ། ། གུ་རུའི་ཐུགས་བསྐྱེད་ཀྱིས་བསྐུལ་
པདྨོའི་ཞིང་། ། ཉུལ་ལ་བར་ཆད་ཞི་བར་བྱིན་གྱིས་རློབས། ། ནག་ཕྱོགས་བདུད་སྡེས་བར་དུ་གཅོད་གྱུར་ན། ། པདྨ་འབྱུང་གནས་རྡོ་རྗེ་སྲིན་པོ་ཡིས། ། ཐུགས་རྗེའི་མཐུ་སྟོབས་ཡོལ་མེད་མྱུར་བསྐྱེད་ལ། ། ནག་
པོའི་བདུད་སྟོབས་འཇོམས་པར་བྱིན་གྱིས་རློབས། ། གནས་སྐབས་ནད་གདོན་དགྲ་ཡི་ཉེར་འཚེ་ཞི། ། བློ་སྣ་དམ་པའི་ཆོས་སུ་མྱུར་འགྱུར་ཏེ། ། སྔ་འགྱུར་བསྐྱེད་རྫོགས་རྫོགས་ཆེན་ལམ་ཞུགས་ནས། ། འགྲོ་
ཀུན་ཐར་ལམ་མཆོག་ལ་འགོད་པར་ཤོག། ཅེས་ཨོ་རྒྱན་རིན་པོ་ཆེར་གསོལ་འདེབས་སྨོན་ལམ་ཉུང་འདུས་ཤིག་དགོས་ཞེས་དད་ལྡན་ཨོ་རྒྱནབཀྲ་ཤིས་ཀྱིས་བསྐུལ་ངོར་དུས་གསུམ་རྒྱལ་བའི་ཁྱབ་བདག་པདྨ་_ཐོད་ཕྲེང་རྩལ་ལ་གསོལ་འདེབས་ཀྱི་མཁན་པོ་བླ་མིང་མི་ཕམ་ཞེས་པས་བྲིས་པའོ། ། ༈རྗེ་ན་མོ་གུ་རུ། ཁོད་སྙོམས་གསེར་མདོག་ཏུ་བརྡལ་དབུས། ། ལྷུན་ཆགས་དཔལ་བརྗིད་ཀྱི་རི་དབང་། ། དཔལ་ལྡན་
སྤྲུལ་པ་ཡི་སྐུ་མཆོག། རི་དབང་བརྟན་ཕྱིར་དུ་འབུལ་ལོ། ། ཕུན་ཚོགས་དཔག་བསམ་གྱི་སྡོང་པོར། ། ལེགས་བཤད་དབྱངས་སྙན་གྱི་ཁུ་བྱུག། འགག་མེད་ནཱ་ད་ཡི་གསུང་དབྱངས། ། སྲིད་མཐར་བརྟན་ཕྱིར་
དུ་འབུལ་ལོ། ། བཀྲ་ཤིས་ཡིད་བཞིན་གྱི་རོལ་མཚོར། ། འདོད་འབྱུང་དགོས་འདོད་ཀྱི་དཔལ་འབར། ། འཁྲུལ་མེད་ཟབ་གསལ་གྱི་ཐུགས་ལ། ། བརྟན་བཞུགས་མཆོད་པ་རུ་འབུལ་ལོ། ། ཀུན་ཁྱབ་ཐུགས་རྗེ་
ཡི་ཤིང་རྟ། ། ཤུགས་ལྡན་བདུན་གྱིས་ནི་བསྒྱུར་ནས། ། སྙིགས་མཐའ་མུན་འཕྱན་གྱི་རྐང་གཉིས། ། སྣང་བའི་དགའ་སྐྱིད་ལ་སྦྱོར་མཛོད། ། གཏན་བདེ་རྫོགས་བྱང་གི་རྒྱལ་ས། ། ཡིད་སྨོན་རྣ་ཐོས་ཙམ་མིན་
པར༑ ༑ མངོན་སུམ་ཆིག་ཆོད་དུ་ཐོབ་པའི། ། སྐལ་བཟང་དགའ་སྟོན་ཞིག་རྩོལ་ཅིག། ཅེས་རིགས་ལྡན་མ་ཟླ་འོད་དབང་མོས་བསྐུལ་ངོར་བླུན་རྒན་ཨོ་རྒྱན་རྡོ་རྗེ་ཐོགས་མེད་རྩལ་གྱིས་སྦས་གནས་པདྨ་བཀོད་
ཀྱི་དབེན